Paġna Ir-rapport huwa bbażat fuq il-kontijiet proviżorji għall-2016, is-sejbiet fir-rapporti dwar l-attività annwali tal-uffiċjali awtorizzanti tal-Kunsill u l-informazzjoni dwar l-implimentazzjoni tal-baġit mis-sistema finanzjarja tal-Kunsill. Il-Kapitolu 2 ta' dan ir-rapport jippreżenta sommarju tal-qafas li ġie stabbilit għas-sena finanzjarja 2016. Il-Kapitolu 3 jagħti ħarsa globali lejn l-implimentazzjoni tal-approprjazzjonijiet tal-baġit disponibbli fl-2016. L-implimentazzjoni tal-baġit għall-2016 skont il-linji tal-baġit hija ppreżentata fl-Anness. L-objettivi finanzjarji ewlenin tas-Segretarjat Ġenerali tal-Kunsill għall-2016 kienu: Li jiġi żgurat l-appoġġ kontinwu lill-President tal-Kunsill Ewropew u lill-Kunsill permezz ta' użu effettiv u effiċjenti tar-riżorsi finanzjarji. Li jkompli għaddej il-proċess ta' modernizzazzjoni amministrattiva bl-objettiv li jissaħħu l-kwalità tal-organizzazzjoni tiegħu u l-użu adatt tar-riżorsi. Li jkompli bil-finanzjament tal-kostruzzjoni tal-Bini Europa li t-teħid fil-pussess proviżorju tiegħu sar fit-30 ta' Ġunju 2016. L-istabbiliment tal-baġit 2016 għall-Kunsill Ewropew u l-Kunsill (minn hawn 'il quddiem KE/K) kien ibbażat fuq l-objettiv ġenerali li ma jaqbiżx, f'termini nominali, il-livell globali tal-baġit tal-2015 għall-infiq mhux relatat mas-salarji. Żidiet marbuta ma' obbligi statutorji jew kuntrattwali jew f'oqsma li tqiesu bħala essenzjali għall-funzjonament tajjeb tas-SĠK ġew ikkumpensati billi ċerti proġetti ngħataw prijorità u ġew riprogrammati b'kont meħud tal-implimentazzjoni tal-baġit tas-snin reċenti. Rigward it-tabella tal-persunal, is-SĠK kompla jirrazzjonalizza l-organizzazzjoni permezz tal-implimentazzjoni tal-azzjonijiet li ġejjin: it-tnaqqis fl-għadd ta' karigi fit-tabella tal-persunal bi 32 f'konformità mal-proposta tal-Kummissjoni biex jitnaqqas il-livell tal-persunal b'5 % fuq ħames snin (ir-raba' sena), it-trasformazzjoni ta' kariga ta' AST10, kariga ta' AST5 u kariga ta' AST3 fi tliet karigi ta' AD10 sabiex jiġu indirizzati l-ħtiġijiet tal-President tal-Kunsill Ewropew (PEC), it-trasformazzjoni ta' għaxar karigi ta' AST5 f'għaxar karigi ta' AD5 (kontinwazzjoni tal-modernizzazzjoni amministrattiva), it-trasformazzjoni ta' 35 kariga ta' AST1 f'35 kariga ta' SC1. L-awtorità baġitarja stabbilixxiet il-baġit globali tal-KE/K għall-2016 bħala wieħed ta' EUR 545,1 miljun. Dan jikkorrispondi għal żieda ta' EUR 3,3 miljun (+0,6 %) meta mqabbel mal-2015. L-għadd ta' karigi fit-tabella tal-persunal għall-2016 għall-KE/K kien ta' 3 040. It-Tabella 1 tagħti ħarsa ġenerali lejn il-baġit 2016 skont il-kategoriji differenti. Minħabba r-rata ta' inflazzjoni ta' 1,3 % stmata għall-2016, il-baġit tal-KE/K fil-fatt tnaqqas f'termini reali b'0,7 %. It-Tabella 2 tagħti ħarsa ġenerali lejn l-evoluzzjoni tal-baġit tal-KE/K fl-2009-2016. Is-sehem tal-KE/K fl-Intestatura 5 tal-Perspettivi Finanzjarji Pluriennali naqas minn 7,9 % fl-2009 għal 5,7 % fl-2016. It-tnaqqis fl-2011 huwa prinċipalment riżultat tat-trasferiment ta' riżorsi lis-SEAE, filwaqt li t-tnaqqis fl-2012 u l-2014 huwa marbut mat-tnaqqis ta' approprjazzjonijiet ta' ċerti attivitajiet fid-dawl tal-implimentazzjoni fis-snin preċedenti u tal-ħtiġijiet reali. Fil-qafas tar-rapport dwar l-attività finanzjarja, is-SĠK jagħti informazzjoni dwar l-attivitajiet ċentrali tiegħu, li huma rilevanti mill-perspettiva finanzjarja, u li jiddeskrivu l-funzjonament tal-Kunsill Ewropew u tal-Kunsill matul is-sena finanzjarja. Huwa jenfasizza wkoll il-kisbiet prinċipali tas-sena. It-Tabella 3 tagħti ħarsa ġenerali lejn l-iżvilupp tal-għadd ta' laqgħat organizzati mis-SĠK għall-Kunsill Ewropew u l-Kunsill bejn l-2007 u l-2016. Fl-2016, minbarra t-3,759 laqgħa "istituzzjonali", is-SĠK organizza 2,034 laqgħa oħra (pereżempju seminars, sessjonijiet ta' informazzjoni u laqgħat ma' pajjiżi terzi). Is-sena 2016 kienet ikkaratterizzata minn diversi kriżijiet u partikolarment mill-attakki terroristiċi fil-Belġju, Franza u l-Ġermanja, bir-riżultati tar-referendum Brittaniku f'Ġunju u fl-aħħar nett l-approfondiment ulterjuri tal-kriżi tal-migrazzjoni u r-refuġjati. L-għadd totali ta' laqgħat organizzati mis-SĠK naqas bi 3 % (177) meta mqabbel mal-2015. Dan huwa prinċipalment spjegat minn anqas attività leġiżlattiva minħabba l-programm ta' simplifikazzjoni li tnieda mill-Kummissjoni Ewropea. Barra minn hekk, fil-5 ta' Ottubru 2016 is-SĠK ospita l-"Konferenza ta' Brussell dwar l-Afganistan". Din laqqgħet aktar minn 75 pajjiż u 26 organizzazzjoni internazzjonali biex jiddiskutu l-kooperazzjoni tagħhom sabiex l-Afganistan jikseb awtosuffiċjenza fl-għaxar snin ta' trasformazzjoni (2015-2024). L-organizzazzjoni tal-avveniment, li kienet teħtieġ riżorsi loġistiċi u ta' sigurtà sinifikanti kif ukoll sforz diplomatiku importanti, saret flimkien mas-Servizz Ewropew għall-Azzjoni Esterna. Barra minn hekk, seħħ it-teħid fil-pussess proviżorju tal-Bini Europa fit-30 ta' Ġunju 2016. L-ewwel laqgħat fil-bini l-ġdid saru f'Novembru 2016. Indikatur kwantitattiv ieħor tal-attivitajiet huwa l-għadd ta' atti legali ppubblikati fil-Ġurnal Uffiċjali (ĠU) (Tabella 4). Fl-2016, ġew ippubblikati 1 259 att legali fil-ĠU. Għandu jiġi nnutat li l-pubblikazzjoni tal-atti legali fil-ĠU hija l-aħħar pass tal-proċess leġiżlattiv. Il-programm ta' simplifikazzjoni tal-Kummissjoni Ewropea fil-qasam tal-leġiżlazzjoni għadu ma ssarrafx fi tnaqqis sostanzjali fl-għadd ta' atti legali. Fil-fatt, dan l-effett ser jiġi osservat b'dewmien minħabba t-tul tal-proċeduri leġiżlattivi. Fl-2016, is-SĠK kompla jtejjeb il-kwalità u l-effiċjenza tal-organizzazzjoni tiegħu. F'Jannar 2016, is-Segretarju Ġenerali nieda proċess ta' riflessjoni dwar il-modernizzazzjoni tal-amministrazzjoni tas-SĠK. Il-proċess kien jinkludi ħames task forces, diskussjonijiet bejn is-SĠ u d-Diretturi Ġenerali, laqgħat mal-persunal u mal-Kumitat tal-Persunal. B'riżultat ta' dan, f'Settembru 2016 ġie ppubblikat "Pjan ta' Azzjoni għal SĠK Aktar Dinamiku, Flessibbli u Kollaborattiv" li identifika ħames prijoritajiet għas-SĠK: Amministrazzjoni effettiva għall-President tal-Kunsill Ewropew u l-Kunsill Ewropew; Appoġġ aħjar u aktar konsistenti lill-Kunsill u l-presidenzi tiegħu; Komunikazzjoni u informazzjoni interna u esterna mtejba; Investiment fin-nies u l-amministrazzjoni, u Użu tat-teknoloġija biex jitjieb il-mod kif jaħdem is-SĠK. Il-kisba tal-objettivi stabbiliti għas-sena baġitarja 2016 tista' titqassar kif ġej: Fl-2016, is-SĠK irrekluta 193 uffiċjal (169 uffiċjal permanenti u 24 aġent temporanju). Matul is-sena telqu 178 uffiċjal (138 uffiċjal permanenti u 40 aġent temporanju), li rriżulta f'żieda netta ta' 15-il kariga okkupata fit-tabella tal-persunal tal-KE/K. It-tabella tal-persunal tnaqqset bi 32 bħala parti mit-tnaqqis tal-livell tal-persunal b'5 % fuq perijodu ta' ħames snin. Fl-2016, is-SĠK kompla jtejjeb aktar il-ġestjoni u l-prestazzjoni finanzjarja tiegħu. Diversi għodod u rapporti ġodda ġew stabbiliti sabiex jiffaċilitaw l-ipproċessar tad-data u jżidu l-viżibbiltà u l-komunikazzjoni bejn is-servizzi finanzjarji tas-SĠK. Matul l-2016, ġew implimentati diversi żviluppi tal-governanza korporattiva finanzjarja, eż.: it-titjib tal-kwalità tal-informazzjoni pprovduta fl-ippjanar tal-attività u l-baġit pluriennali ("MABP"); ir-rieżami tal-funzjonament tal-Kumitat tal-Evalwazzjoni tal-Proġetti ("CEP") li rriżulta f'deċiżjoni ġdida li tissimplifika l-qafas tas-CEP; it-tisħiħ tal-legalità tal-proċess tal-akkwist; ir-rieżami u l-adozzjoni ta' karti li jiddeskrivu fid-dettall il-kompiti, id-drittijiet u l-obbligi tal-atturi finanzjarji. Il-proġett biex ir-Residence Palace jiġi rinnovat u jinbidel fis-sede tal-Kunsill Ewropew (il-Bini Europa) kompla fl-2016. Il-pussess proviżorju tal-bini sar fit-30 ta' Ġunju 2016 u t-tneħħija tad-delegazzjonijiet u ta' parti mis-servizzi tas-SĠK ġiet ippjanata għall-bidu tal-2017. It-Tabella 5 tagħti ħarsa ġenerali lejn l-eżitu globali tal-operazzjonijiet tad-dħul fl-2016. L-espressjoni "Drittijiet stabbiliti 2015" tirreferi għal ordnijiet ta' rkupru li saru fl-2015 iżda li għalihom l-irkupru tal-ammonti sar biss fl-2016. Mill-banda l-oħra l-espressjoni "Drittijiet stabbiliti 2016" tikkorrispondi għal irkupri mnedija fl-2016. Tnaqqis mir-remunerazzjoni tal-persunal Kontribuzzjonijiet għall-iskema tal-pensjoni Rikavati mill-bejgħ ta' proprjetà mobbli u immobbli Dħul minn investimenti jew self mogħti, imgħax bankarju u imgħax ieħor Dħul mir-rikavati ta' servizzi pprovduti u ħidma mwettqa Dħul mir-rikavati ta' servizzi pprovduti u ħidma mwettqa (SEAE) Kontribuzzjonijiet oħra u rifużjonijiet b'rabta mal-operazzjoni amministrattiva Kumpens mixxellanju Dħul ieħor li jirriżulta mill-ġestjoni amministrattiva Kontribuzzjonijiet skont ftehimiet speċifiċi Imgħax fuq pagamenti tardivi Dħul mixxellanju Il-volum totali tal-operazzjonijiet rigward dħul, f'termini ta' drittijiet stabbiliti, jiġifieri l-ordnijiet għall-irkupru ppubblikati, kien ta' EUR 79,2 miljun fl-2016. Minn dan l-ammont, EUR 77,5 miljun ġew irkuprati matul is-sena finanzjarja filwaqt li EUR 1,7 miljun ser jiġu rkuprati fl-2017. Il-parti l-kbira tad-dħul totali rkuprat (69 % jew EUR 53,1 miljun minn EUR 77,5 miljun) fl-2016 tirrigwarda t-taxxi, imposti u somom dovuti komunitarji miġbura mill-persunal tas-SĠK. Minn dan l-ammont EUR 28,3 miljun ikopru t-tnaqqis mir-remunerazzjoni tal-persunal filwaqt li EUR 24,8 miljun jikkorrispondu għall-kontribuzzjonijiet u t-trasferimenti tad-drittijiet għall-pensjoni għall-iskema tal-pensjoni. Il-bqija, jiġifieri 31 % (EUR 24,4 miljun), huma akkumulati minn diversi operazzjonijiet amministrattivi. Dan l-ammont ġej prinċipalment mis-sorsi li ġejjin: L-irkupru ta' partijiet mill-ammonti mħallsin lill-Istati Membri fis-snin preċedenti għall-ispejjeż tal-ivvjaġġar tad-delegati b'segwitu għad-dikjarazzjonijiet tagħhom għall-2014 u l-2015 (EUR 0,1 miljun u EUR 11,4 miljun rispettivament, Kapitolu 5 7). L-irkupru ta' ħlasijiet mill-Istati Membri għal interpretazzjoni supplementari fuq talba għal ċerti lingwi (EUR 4,9 miljun, Kapitolu 5 7). Il-kontribuzzjonijiet għall-ispejjeż amministrattivi li jirriżultaw fil-qafas tal-"acquis ta' Schengen" mal-Iżlanda u n-Norveġja (EUR 1,2 miljun, Kapitolu 6 3). Il-kontribuzzjonijiet minn istituzzjonijiet oħra u l-ħlasijiet minn uffiċjali tal-Kunsill għall-crèche tal-Kunsill (EUR 1 miljun, Kapitolu 5 7). Rikavati mir-rimborżi relatati mal-bini, fost oħrajn ir-rimborż mill-istat Belġjan ta' taxxi reġjonali indebitament imposti sa mill-2004 (EUR 1 miljun, Kapitolu 5 1). Il-pagamenti mill-Qorti tal-Ġustizzja, il-Qorti tal-Awdituri u l-Istitut Universitarju Ewropew f'Firenze bħala l-kontribuzzjonijiet tagħhom għas-sistema finanzjarja komuni mal-Kunsill (EUR 0,9 miljun, Kapitolu 5 7). Rikavati mill-irkupru ta' spejjeż legali f'każijiet mirbuħa mill-Kunsill u d-danni mħallsa lill-Kunsill (EUR 0,6 miljun, Kapitolu 5 7). It-trasferimenti mis-SEAE lill-Kunsill bħala rimborżi bil-quddiem għall-ispejjeż relatati mal-organizzazzjoni tal-Konferenza ta' Brussell dwar l-Afganistan (EUR 0,6 miljun, Kapitolu 5 5). It-trasferimenti mis-SEAE lill-Kunsill bħala pagamenti bil-quddiem għas-servizzi mogħtija mis-SĠK lis-SEAE (EUR 0,3 miljun, Kapitolu 5 5). Rikavati mill-kiri ta' bini u r-rimborżi relatati magħhom, fost l-oħrajn tal-parti li tikri l-Kummissjoni tal-Punt ta' Informazzjoni tal-UE fi Brussell (EUR 0,2 miljun, Kapitolu 5 1). Matul is-sena finanzjarja 2016, l-approprjazzjonijiet ġew riallokati permezz ta' trasferimenti differenti. It-Tabella 6 turi d-deċiżjonijiet li mmodifikaw l-approprjazzjonijiet tal-baġit fl-2009-2016. It-trasferimenti C, li jinvolvu li tiġi infurmata l-awtorità tal-baġit (f'konformità mal-Artikolu 25 tar-Regolament Finanzjarju), saru biex jissaħħu s-suġġetti li ġejjin fl-2016: Trasferiment C1 ta' EUR 340 000 fl-1.8.2016 sabiex: Tiġi ffinanzjata l-ispiża ta' disa' aġenti kuntrattwali addizzjonali (FGII) bħala aġenti tas-sigurtà 24/7 għaċ-ċentru tas-sigurtà fil-Bini Europa (EUR 150 000); Jissaħħaħ il-pakkett għal spejjeż tal-ivvjaġġar tal-persunal relatat mal-Kunsill Ewropew (EUR 190 000). Trasferiment C2 ta' EUR 20 000 000 fil-14.12.2016 sabiex: Jiġi kopert il-ħlas bil-quddiem għall-okkupazzjoni taċ-ċentru tal-konferenzi Kirchberg fil-Lussemburgu (EUR 10 000 000); Jiġi kopert il-ħlas bil-quddiem għall-akkwist tal-Bini Europa (EUR 10 000 000). Fl-2016, il-baġit tal-KE/K ġie mmodifikat internament permezz ta' 31 trasferiment B abbażi tal-Artikolu 25 (4) tar-RF. Il-medja tar-rata globali ta' implimentazzjoni tal-baġit tal-KE/K kienet 93,5 % tul dawn l-aħħar għaxar snin (Grafika 1). Ir-rata ta' implimentazzjoni tirreferi għall-impenji li saru matul is-sena baġitarja mill-baġit ivvutat disponibbli. Il-ħlasijiet annwali proprji bejn l-2007 u l-2016 kienu fil-medja 81,7 % tal-baġit. Id-differenza bejn l-implimentazzjoni u l-ħlasijiet ġenerali ta' sena partikolari (jiġifieri impenji li ma jitħallsux) ġiet riportata, f'konformità mal-Artikolu 13(4) tar-Regolament Finanzjarju, għas-sena baġitarja li jmiss għal ħlasijiet. L-approprjazzjonijiet riportati jinqasmu f'żewġ kategoriji kbar: funzjonament tas-SĠK u l-bini. L-ewwel waħda hi relatata mal-obbligi debitament ikkuntrattati qabel l-aħħar tas-sena baġitarja iżda fejn il-merkanzija tkun għadha ma twasslitx u/jew ma jkunux waslu fatturi għaliha qabel l-aħħar tas-sena. It-tieni kategorija tirreferi għall-akkwist ta' bini mis-SĠK bħal-LEX, il-crèche u l-Bini Europa. F'dawn l-aħħar ftit snin, is-SĠK irnexxielu juża l-ammonti ffrankati matul l-implimentazzjoni tal-baġit biex jiffinanzja dawn l-akkwisti. Fl-2016, sar impenn ta' EUR 11 miljun għall-akkwist tal-Bini Europa. L-ammont ġie riportat għall-2017 biex isir il-pagament proprju. L-analiżi tal-infiq fl-2016 hija ppreżentata fil-livell tal-14-il kategorija ta' nfiq. It-Tabella 8 tqabbel il-baġit finali wara t-trasferimenti (kolonna 2) mar-riżultat tal-baġit f'termini ta' impenji (kolonna 3). Id-differenza bejn il-baġit finali u l-approprjazzjonijiet impenjati tikkorrispondi għall-ammonti mhux użati fl-2016 u għalhekk ikkanċellati. Ir-rata globali ta' implimentazzjoni tal-baġit 2016 hija ta' 95,3 %. Id-differenza bejn il-baġit finali u l-implimentazzjoni tista' tiġi spjegata kif ġej: Is-sottoinfiq totali previst fil-kategorija tat-tabella tal-persunal jammonta għal EUR 4,7 miljun. Dan is-sottoinfiq huwa prinċipalment marbut mal-fatt li ma kienx meħtieġ li jiġu attivati l-approprjazzjonijiet proviżorji (EUR 2,7 miljun). Elementi oħra li jispjegaw dan is-sottoinfiq huma inqas ħtieġa ta' intitolamenti statutorji differenti (EUR 1 miljun), inqas ħtieġa ta' salarji bażiċi (EUR 0,7 miljun) u inqas infiq relatat mas-sahra (EUR 0,3 miljun). Fil-kategorija ta' nfiq ieħor relatat mal-persunal, 50 % tas-sottoinfiq (EUR 1,1 miljun minn EUR 2,2 miljun) huwa marbut ma' anqas pagamenti għal aġenti b'kuntratt, esperti nazzjonali ssekondati u servizzi esterni oħrajn. Inqas infiq fuq spejjeż relatati ma' missjonijiet tikkorrispondi għal iffrankar ta' EUR 0,5 miljun. Fil-qasam tal-President tal-Kunsill Ewropew, l-iffrankar ta' EUR 0,3 miljun ġej minn sottoinfiq tal-baġit tal-ivvjaġġar u l-allowances. L-ammont ta' EUR 0,3 miljun li fadal hu fil-biċċa l-kbira relatat ma' xi ftit iffrankar fil-qasam tal-faċilitajiet għall-indukrar tat-tfal kif ukoll tas-servizzi mediċi u soċjali. L-implimentazzjoni globali tal-infiq relatat mal-bini rriżultat fi ffrankar ta' EUR 2,4 miljun. Minn dan l-ammont EUR 2,1 miljun huwa minħabba spejjeż aktar baxxi ta' manutenzjoni u tindif tal-bini, konsum tal-ilma, tal-gass u tal-elettriku minħabba d-dewmien fit-tlestija tal-Bini Europa. Il-EUR 0,3 miljun li jifdal ġejjin minn iffrankar f'ċerti ħidmiet ta' sistemazzjoni ta' bini, installazzjoni u sigurtà. Fil-qasam tal-IT l-implimentazzjoni tal-baġit kienet ta' kważi 100 %. Is-sottoinfiq ta' EUR 0,1 miljun huwa dovut prinċipalment għal inqas ħtieġa ta' assistenza esterna. Is-sottoinfiq ta' EUR 0,3 miljun f'għamara huwa marbut prinċipalment mal-istima mill-ġdid tal-ispejjeż relatati mal-għamara għall-maħżen il-ġdid u l-posponiment għall-2017 tax-xiri ta' għamara għaċ-Ċentru għall-Viżitaturi minħabba d-dewmien fit-tlestija tal-Bini Europa. L-iffrankar ta' EUR 0,2 miljun f'tagħmir tekniku sar minħabba inqas bżonn ta' installazzjonijiet tas-sigurtà. Fir-rigward tat-trasport, l-implimentazzjoni tal-baġit kienet ta' kważi 100 %. L-implimentazzjoni tal-infiq relatat mal-ivvjaġġar tad-delegazzjonijiet irriżultat fi ffrankar ta' EUR 2,1 miljun. L-ammont disponibbli għall-ispejjeż tal-ivvjaġġar tad-delegazzjonijiet wara t-trasferimenti kien jammonta għal EUR 27,3 miljun. Il-baġit inizjali kien ta' EUR 17,8 miljun li ġew ittrasferiti lilu EUR 11,3 miljun mill-iffrankar minn xi pakketti ta' interpretazzjoni. Mill-banda l-oħra matul is-sena, EUR 1,8 miljun ġew trasferiti għall-finanzjament ta' interpretazzjoni supplimentari f'ċerti lingwi. Barra minn hekk, EUR 7,5 miljun ġew trasferiti għall-finanzjament tal-ħlas bil-quddiem għall-okkupazzjoni taċ-Ċentru tal-Konferenzi ta' Kirchberg fil-Lussemburgu. Peress li l-Istati Membri kellhom jirrimborżaw l-ammonti mhux użati mis-snin preċedenti, ġew impenjati biss EUR 16,6 miljun għal ħlasijiet sussegwenti fil-baġit tal-2016. EUR 0,4 miljun mit-tnaqqis mill-infiq totali ta' EUR 0,8 fl-organizzazzjoni tal-laqgħat u konferenzi jirrifletti prezz aktar baxx tal-kuntratti għall-forniment tal-ikel fl-2016 u inqas laqgħat fl-2016 milli kien previst fil-baġit. Inqas ħtiġijiet għal spejjeż tal-ivvjaġġar speċifiċi ppermettew iffrankar addizzjonali ta' EUR 0,2 miljun. Fl-aħħar nett, inqas ħtieġa għall-kiri ta' kmamar tal-konferenzi esterni u tal-laqgħat kif ukoll inqas spejjeż ta' akkreditazzjoni ppermettew iffrankar ta' EUR 0,2 miljun. Ir-rata ta' implimentazzjoni tal-approprjazzjonijiet fil-kategorija tal-"Informazzjoni" kienet ta' 83,6 % li tirriżulta fi ffrankar ta' EUR 1,3 miljun. Minn dan l-ammont EUR 0,5 miljun jikkorrispondi għall-għadd aktar baxx ta' kodeċiżjonijiet u atti legali oħra ppubblikati fil-Ġurnal Uffiċjali fl-2016 u ffrankar ta' EUR 0,3 miljun huwa relatat mad-dewmien fil-ftuħ taċ-Ċentru għall-Viżitaturi. In-numru iktar baxx ta' avvenimenti ta' livell għoli milli kien ibbaġitjat fl-bidu ppermetta l-iffrankar ta' EUR 0,3 miljun fil-qasam ta' xandir mill-ospitant. Fl-aħħar nett, l-ammont ta' EUR 0,2 miljun li jifdal ġej fil-parti l-kbira minn ħtieġa iżgħar ta' pubblikazzjonijiet, monitoraġġ tal-mezzi tal-informazzjoni u attivitajiet online. Fil-kategorija mixxellanji, is-sottoinfiq ta' EUR 1,4 miljun jiġi spjegat prinċipalment minħabba inqas infiq fil-qasam tal-ispejjeż legali (EUR 0,7 miljun) minħabba l-għadd aktar baxx milli antiċipat ta' kawżi ta' antidumping innotifikat lill-Kunsill; id-dewmien fil-ġarr lejn il-Bini Europa (EUR 0,3 miljun); il-ħtieġa iktar baxxa għal uniformijiet (EUR 0,2 miljun) u l-ħtieġa iktar baxxa għal provvisti tal-uffiċċju, karti, studji, u spejjeż postali (EUR 0,2 miljun). Kif ippreżentat fit-tabella 9, ġie riportat ammont ta' EUR 45,5 miljun mill-2015 għall-2016. Ir-rata ta' implimentazzjoni tal-approprjazzjonijiet riportati mill-2015 kienet ta' 80,8 %. Ir-raġunijiet prinċipali għal din ir-rata ta' implimentazzjoni huma: Nuqqas parzjali jew sħiħ tal-kunsinna ta' xogħlijiet/merkanzija/servizzi ordnati mis-SĠK matul is-sena preċedenti. Fatturi li ma ġewx riċevuti għal xogħlijiet/merkanzija/servizzi mogħtija. Għandu jiġi nnotat li dan inevitabbilment jikkostitwixxi piż baġitarju għas-sena baġitarja li jmiss minħabba li għal dawn it-tranżazzjonijiet ser ikollhom jiġu introdotti impenji ġodda fl-2017. L-approprjazzjonijiet riportati mill-2016 għall-2017 ammontaw għal EUR 62,7 miljun. L-ammonti riportati mill-2016 għall-2017 jiġu fil-parti l-kbira tagħhom mill-kategoriji li ġejjin: Sistemi ta' kompjuter għal EUR 20,1 miljun, li minnhom EUR 9,9 miljun huma relatati ma' assistenza esterna, EUR 8,5 miljun għal tagħmir u software, EUR 1,1 miljun għal telekomunikazzjoni u EUR 0,5 miljun għal servizz u manutenzjoni tal-IT. Bini għal EUR 12,9 miljun fejn ix-xogħlijiet differenti ta' tagħmir ikopru EUR 6 miljun, it-tindif u l-manutenzjoni EUR 3,3 miljun, is-sigurtà u l-prevenzjoni EUR 1,8 miljun, l-elettriku, l-ilma, il-gass u t-tisħin flimkien EUR 1,3 miljun oħra u EUR 0,5 miljun ta' spejjeż oħrajn relatati mal-bini pereżempju studji u awditi tal-bini. Akkwist ta' proprjetà immobbli bi EUR 11 miljun biex ikopru l-ħlas bil-quddiem għall-Bini Europa. EUR 10,2 miljun biex ikopru l-ispiża tal-interpretazzjoni pprovduta f'Novembru–Diċembru 2016, iżda li għalihom il-fattura finali tasal fl-2017. Tagħmir tekniku bi EUR 2,7 miljun li minnhom EUR 1,3 miljun huma x-xiri u l-manutenzjoni tat-tagħmir tal-konferenzi, EUR 0,9 miljun ix-xiri ta' tagħmir awdjoviżiv għas-Servizz tal-Istampa, EUR 0,2 miljun ix-xiri u l-manutenzjoni ta' tagħmir għar-ristoranti u l-kantins, EUR 0,2 miljun it-tagħmir tas-sigurtà u EUR 0,2 miljun tagħmir ieħor. EUR 2 miljun relatat ma' informazzjoni ta' nfiq li minnhom EUR 1,4 miljun jikkonċerna informazzjoni u avvenimenti pubbliċi kif ukoll pubblikazzjonijiet tal-Kunsill u EUR 0,6 miljun infiq għad-dokumentazzjoni u għal-libreriji. Infiq ieħor relatat mal-persunal b'EUR 2 miljun speċjalment fir-rigward tat-taħriġ (EUR 0,7 miljun), is-servizzi mediċi u l-crèches (EUR 0,4 miljun), l-assistenza esterna (EUR 0,3 miljun) u l-missjonijiet (EUR 0,2 miljun). Għamara b'EUR 0,6 miljun b'rabta mat-tagħmir fil-Bini Europa. Il-laqgħat u l-konferenzi b'EUR 0,5 miljun li fil-parti l-kbira huma marbuta ma' fatturi li għadhom ma waslux għall-organizzazzjoni tal-laqgħat tal-Kunsill Ewropew u l-Kunsill fl-2016. Kif ippreżentat fit-tabella 11, ġew riportati b'deċiżjoni EUR 1,8 miljun mill-2015 għall-2016, skont id-dispożizzjonijiet tal-Artikolu 13(2) tar-Regolament Finanzjarju (RF) u l-Artikolu 4 tar-Regoli tal-Applikazzjoni (RAP). L-ammont huwa relatat mal-ispejjeż ta' investiment marbut mal-Bini Europa (għamara u tagħmir tekniku) li inizjalment kienu bbaġitjati għall-2015. Minħabba d-dewmien fit-tlestija tal-Bini Europa, ma kienx possibbli li l-ordnijiet tax-xiri jiġu ffirmati fl-2015. Ir-rata ta' implimentazzjoni tal-approprjazzjonijiet riportati b'deċiżjoni kienet ta' 99,8 %. Mill-ammont impenjat, EUR 1,6 miljun tħallsu fl-2016 u l-bqija tal-ammont ġie riportat għal ħlas fl-2017. L-ammont totali ta' dħul assenjat li kien akkumulat qabel l-2016 ammonta għal EUR 19,5 miljun. Id-dħul assenjat relatat mal-attivitajiet tas-SĠK b'kollox kien ta' EUR 19,6 miljun, li minnhom tħallsu EUR 19,5 miljun. L-ammont ta' EUR 0,1 miljun li fadal ġie kkanċellat f'konformità mal-Artikolu 14 tar-RF. Parti oħra, EUR 0,05 miljun, mid-dħul assenjat akkumulat qabel l-2016 jirrigwarda ammonti trasferiti mis-SEAE fl-2015 lill-Kunsill biex ikopri l-ispejjeż tas-servizzi ddefiniti fid-diversi Ftehimiet dwar il-Livell ta' Servizz (FLS) bejn iż-żewġ istituzzjonijiet u mwettqa mis-SĠK. L-ammont totali ta' EUR 0,05 miljun tħallas fl-2015. Id-dħul totali assenjat akkumulat fl-2016 kien total ta' EUR 24,3 miljun. Minn dawn, EUR 229 000 jikkorrispondu għal ammonti trasferiti mis-SEAE lill-Kunsill. Id-dħul assenjat għall-2016 li kien relatat mal-attivitajiet tas-SĠK ammonta għal EUR 24,3 miljun. Matul is-sena finanzjarja EUR 0,9 miljun intużaw filwaqt li EUR 23,4 miljun ġew riportati għall-2017 f'konformità mal-Artikolu 14 tar-RF. Madwar 48 % tad-dħul assenjat jirrigwarda l-ispejjeż tal-ivvjaġġar tad-delegazzjonijiet (EUR 11,5 miljun). L-ammont ta' EUR 4,9 miljun f'interpretazzjoni ġej mill-ħlasijiet supplimentari fuq ċerti lingwi biex ikopru l-interpretazzjoni supplimentari b'dawk il-lingwi. Il-bqija huwa prinċipalment marbut mar-rimborż tal-ammonti konnessi mad-diversi operazzjonijiet amministrattivi tal-Kunsill.